钦定古今图书集成/历象汇编/庶征典/第154卷 > 容斋随笔 > 《敕天文图谶制》常衮
## 钦定古今图书集成/历象汇编/庶征典/第154卷 > 容斋随笔 > 《敕天文图谶制》常衮

敕：“天文著象，职在于畴人；谶纬不经，蠹深于凝众。盖
有国之禁，非私家所藏。虽裨灶明征，子产尚推之人
事；王彤必验，景略犹寘于典刑。况动涉讹谬，率皆矫
诬者乎？故圣人以经籍之义，资理化之本，仄言曲学，
实紊大猷，去左道之乱政，俾彝伦而攸叙。自四方多
故，一纪于兹，或有妄庸，辄陈休咎，假造符命，私习星
历，共肆穷乡之辩，相传委巷之谈。饰诈多端，顺非而
泽。荧惑州县，诖误闾阎，怀挟邪妄，莫逾于此。其元象
器物天文图书谶书《七曜历》《太乙雷公式》等，准法官
人百姓等私家，并不合辄有。自今以后，宜令天下诸
州府，切加禁断。各委本道观察节度等与刺史县令
严加捉搦。仍令分明榜示乡村要路，并勒邻伍逓相
为保。如先有藏蓄者，限敕到十日内赍送官司，委本
州刺史等对众焚毁。如限外隐藏，有人纠告者，其藏
隐人先决杖一百，仍禁身闻奏。其纠告人先有官及
无官者，每告得一人，超资授正员官。其不愿任官者，
给赏钱五百贯文，仍取常处官钱，三日内分付讫，具
状闻奏。告得两人已”上，累酬官赏，其州府长史县令
本判官等，不得捉搦，委本道“使具名弹奏，当重科贬，
两京委御史台切加访察闻奏，准前处分。”咨尔方面
勋臣，洎十连庶尹，罔不诚亮王室，简于朕心，无近憸
人，慎乃有位，端本静末，其诚之哉。